**Тема:** Хәзерге заман хикәя фигыль.

**Максат:** 1) Хәзерге заман хикәя фигыль турында алган белемнәрне кабатлау, ныгыту, камилләштерү;

2) Кышкы табигатьне күзәтү, соклану, матурлыкны күрә белә хисе тәрбияләү.

**Җиһазлау:** дәреслек, презентация, картина, хәзерге заман хикәя фигыль таблицасы.

**Дәрес барышы**

**I Оештыру. Сәламләү.**

* Исәнмесез, укучылар?
* Исәнмесез, саумысыз!
* Хәерле иртә, балалар.
* Имин үтсен көнегез!
* Кәефләрегез ничек соң?
* Кояшлы иртә кебек,

Тукай телен, анам телен

Өйрәнергә дип килдек.

*2) Теманы әйтү.*

У. – Бүгенге дәреснең темасы: Хәзерге заман хикәя фигыль.

**II Үткән материал өстендә эш.**

1. *Матур язу.*

У. – Дәфтәрләрне ачабыз, дөрес утырабыз, дәфтәрләрне авыш куябыз.

У. – Бүгенге числоны язабыз.

У. – Матур язу күнегүләрен язар алдыннан сорауга җавап бирегез әле.

Кешедә бар, хайванда юк,

Күлдә бар, елгада юк.

Б. – “К” хәрефе.

У. – Әйе, шулай булгач без сезнең белән Кк хәрефләрен язарбыз.

**Тактада:** *К К к к*

У. *-* Һәр җир карланган,

Сулар бозланган;

Уйный җил-буран,-

Бу кайчак, туган? (Кыш)

У. – Кыш турында сүзләр әйтегез.

*Кар, кыш* шул сүзләрне язабыз.

1. *Җөмләләр төзү.*

У. – Кыш темасына, картинадан файдаланып, язган сүзләрне кертеп җөмләләр төзегез. Бу җөмләләрдә хәзерге заман фигыле булсын.

Б.- Ап-ак кар ява. Ябалак, ябалак кар ява. Салкын кыш җитә.

*3) Синтаксик анализ ясау.*

У.- Салкын кыш җитә. җөмләсенең җөмлә кисәкләрен табарга кирәк. Әйдә, Лилия, тактага чык, ә калганнар дәфтәргә язып эшлибез һәм сигнал карточкалар белән күрсәтеп дөреслеген тикшерәбез. (кызыл, яшел төс).

сыйфат исем х.з.фигыль

Салкын кыш җитә.

Б. – Нәрсә җитә? Кыш җитә. Кыш ия, исем белән белдерелгән.

- Кыш нишли? Җитә. Җитә җөмләнең хәбәре, х.з.фигыль белән белдерелгән.

- Нинди кыш җитә? Салкын кыш җитә. Салкын сыйфат белән белдерелгән.

У – Без җөмләгә нинди тикшерү үткәрдек?

Б. – Синтаксик.

У. – Әйе, дөрес.

*4) Морфологик анализ ясау.*

У – Арина, җитә фигылен тикшер әле.

*Җитә* – фигыль, хәзерге заман, барлыкта, берлек сан, 3 зат.

У. – Без нинди анализ ясадык?

Б. – Морфологик анализ.

У. – Әйе, дөрес.

*5) Карточкалар белән эшләү.*

У. – Хәзер мин сезгә карточкалар таратам. Сезгә ***җитә*** фигылен зат-сан белән төрләндереп язарга кирәк булыр.

Берлек сан Күплек сан

Мин җитәм Без җитәбез

Син җитәсең Сез җитәсез

Ул җитә Алар җитәләр

Билгеләр кую, тикшерү.

*6) Фонетик анализ ясау.*

У. – Җитә фигыленә тагын нинди анализ үткәреп була?

Б. – Хәреф-аваз анализы.

У. – Ул нинди анализ?

Б. – Фонетик. (Азалия тактада тикшерә, ә калганнар урында).

Җитә

җ – [җ] – тартык, парлы, яңгырау.

и – [и] – сузык, нечкә.

т – [т] – тартык, парлы, саңгырау.

ә – [ә] – сузык, нечкә, парлы, басымлы.

4 хәреф, 4 аваз.

У. – Рәхмәт!

*7) Синонимнарны әйтү.*

У. – Тагын җитә фигыле турында нәрсә әйтә алабыз?

Б. – Синонимнары бар.

У. – Нәрсә ул синоним?

Б. – Бер үк мәгънәне белдереп килгән сүзләр ***синонимнар*** дип аталалар.

У. – Әйе, рәхмәт. Синонимнарны әйтегез, дөрес әйтмәгән очракта кул чабабыз.

Б. – Җитә, килә, якынлаша, башлана, керә.

8) Антонимнарны әйтү.

У. – Тагын нәрсә әйтә алабыз?

Б. – Антонимы бар.

У. – Нәрсә ул антоним?

Б. – Капма-каршы мәгънәне белдереп килгән сүзләр ***антонимнар*** дип атала.

У. – Җитә сүзенең антонимы ничек?

Б. – Җитә – китә.

9) Текстан хәзерге заман хикәя фигыльне табып язарга.

У. – Тактага язган хикәяне эчтән укып чыгабыз. Хикәядән хәзерге заман хикәя фигыльне генә язып алырга кирәк.

*Бик еш йомшак кар ява. Болыннар, кырлар ак юрганга төренде. Нарат ак чуклар такты. Зифа каеннар ефәк шәл ябыналар. Яшел чыршы күлмәген яңарта.*

*Елга өстен якты боз каплады. Ул көзгедәй ялтырый. Балалар анда тимераякта шуалар. Тирә-якта күңелле тавышлар ишетелә.*

У. – Кайсы фигыльләрне яздыгыз? Ә без тикшереп барабыз. (Сигнал карточкаларын күрсәтәбез).

Б. – Ява, төренде, такты, ябыналар, яңарта, каплады, ялтырый, шуалар, ишетелә.

У. – Нинди сораулар куярбыз? (Нишли? Нишләде?Нишләгән? Нишләр? Нишләячәк?)

-Әлеге фигыльләрдә сез тагын нәрсәгә игътибар иттегез? (Фигыльләрнең кушымчалары үзгәрде)

-Фигыльләрнең кушымчалары нәрсәгә карап үзгәрде? (Эшне башкару вакытына карап.)

-Димәк, фигыль нәрсә белән төрләнә икән?(Вакыт белән ягъни заман белән төрләнә. Хикәя фигыльнең өч заманы: хәзерге, үткән, киләчәк заманнары бар.)

**III Ял итәбез.**

Без яздык, без яздык,  
Безнең бармаклар талды.  
Без хәзер ял итәбез,  
Аннан язып китәбез.

**Кышкы урман**

Кышкы урманга килдек,         (атлау хәрәкәтләре)

Матур урыннар күрдек.          (як-якка куллар белән күрсәтү)

Тун кигән каен – уңда,

Ямь-яшел чыршы – сулда.

Кар бөртекләре оча,                (кулны өскә күтәреп,

Әйләнеп битне коча.                 як-якка әйләнү)

Әнә куян сикерә,                     (сикерү)

Ул бүредән элдертә.               (чабу)

Без аннан да качабыз,             (иелү)

Тотмас безне ул явыз.             (кул белән селтәү)

Аю бабай ял итә,                     (иелгән килеш кулларны кочаклап, ял итү)

Кызылтүшләр очалар,             (басып, очу хәрәкәтләре ясау)

Бигрәк тә матур алар.

Урманда рәхәт булса да,

Безгә кайтырга вакыт.

**IY. Дәреслек белән эшләү. Өйгә эш бирү.**

У. – Дәреслекнең 99 битен ачабыз, 173 нче күнегүне табабыз. (аңлату).

- Бу күнегү өй эшенә була.

**Y.**

*1) Боерык фигылне хәзерге заманга үзгәртеп әйтү.*

(1 укучы боерык фигыль әйтә, ә калганнар хәзерге заманга үзгәртеп әйтәләр).

У. – Барыбыз да боерык фигыль уйлыйбыз, бер укучы боерык фигыль әйтә, ә калган укучылар хәзерге заманны әйтәләр.

Бар бара

Сыз сыза

Кил килә

Укы укый

Эшлә эшли

У. - Хәзерге заман фигыльгә нинди кушымчалар ялганды?

- а, -ә.

*2) Кагыйдәне әйттерү.*

У. –Шулай булгач нинди кагыйдә килеп чыга. Кагыйдәне әйтегез әле.

Б. - Хәзерге заман хикәя фигыль эшнең сөйләү вакытында эшләнүен күрсәтә.

Б. - Хәзерге заман хикәя фигыльгә – а, -ә кушымчалары ялгана. (99 бит. кагыйдәне уку.)

**YI. Йомгаклау. Рефлексия.**

У. – Хәзер белемнәрне тикшерү өчен тест эшләп алырбыз.

*1) Фигыль сүз төркеме нәрсәне белдерә?*

а) предметның билгесен

б) эш-хәлне, хәрәкәтне

в) предметны

*2) Хәзерге заман хикәя фигыльнең юклык төре ничек ясала?*

а) -быз, -без

б) -ма, -мә

в) -мый, -ми

*3) Хәзерге заман хикәя фигыль нинди сорауга җавап бирә?*

а) кайда? кайчан?

б) кем? нәрсә?

в) нишли? нишләми?

*4) Хәзерге заман хикәя фигыль нинди кушымчалар ялганып ясала?*

а) -лар, -ләр

б) -а, -ә, -ый, -и

в) -ның, -нең

У. - *Тикшерү, үзбәя.*

*-* Без бүген нәрсә  турында сөйләштек?

У. – Укучылар, дәрестә барыгыз да яхшы эшләдегез, көчегезне кызганмадыгыз, белемнәрегезне дәлилләп күрсәтә белдегез. Хәзерге заман хикәя фигыль темасын яхшы үзләштердегез, аларны сөйләм һәм язма телдә гамәли кулланырга өйрәнүегез өчен барыгызга да зур рәхмәт. Хәзер дәрестә аеруча яхшы катнашкан укучыларга билгеләр куям. (Билгеләр куела).